钦定古今图书集成/明伦汇编/官常典/第717卷 > 王琳
## 钦定古今图书集成/明伦汇编/官常典/第717卷 > 王琳

按《北齐书》本传：“琳字子珩，会稽山阴人也。父显嗣，梁
湘东王国常侍。琳本兵家，元帝居藩，琳姊妹并入后
庭见幸，琳由此未弱冠得在左右。少好武，遂为将帅。
太清二年，侯景渡江，遣琳献米万石。未至，都城陷，乃
中江沉米，轻舸还荆州。稍迁岳阳内史，以军功封建
宁县侯。侯景遣将宋子仙据郢州，琳攻克之，擒子仙。”
又随王僧辩破景，后拜湘州刺史。琳果劲绝人，又能
倾身下士，所得赏物，不以入家。麾下万人，多是江淮
群盗。平景之勋，与杜龛俱为第一，恃宠纵暴于建业。
王僧辩禁之不可，惧将为乱，启请诛之。琳亦疑祸，令
长史陆纳率部曲前赴湘州，身径上江陵。将行，谓纳
等曰：“吾若不返，子将安之？”咸曰：“请死相报。”泣而别。及
至，帝以下吏，而廷尉卿黄罗汉、太府卿张载宣喻琳
军，陆纳等及军人并哭对，使者莫肯受命。乃执黄罗
汉，杀张载。载性深刻，为帝所信，荆州疾之如仇，故纳
等因人之欲，抽肠系马脚，使绕而走，肠尽气绝，又脔
割备五刑而斩之。梁元遣王僧辩讨纳，纳等败走长
沙。是时湘州未平，武陵王兵又甚盛，江陵公私恐惧，
人有异图。纳启申琳罪，请复本位，永为奴婢。梁元乃
锁琳送长沙。时纳兵出方战，会琳至，僧辩升诸楼车
以示之，纳等投戈俱拜，举军皆哭，曰：“乞王郎入城即
出。”及放琳入，纳等乃降。湘州平，仍复本位，使琳拒萧
纪。纪平，授衡州刺史。梁元性多忌，以琳所部甚众，又
得众心，故出之岭外。又受都督、广州刺史。其友主书
李膺，帝所任遇琳，告之曰：“琳蒙拔擢，常欲毕命以报
国恩。今天下未平，迁琳岭外，如有万一不虞，安得琳
力？忖官正疑琳耳。琳分望有限，可得与官争为帝乎？
何不以琳为雍州刺史，使镇武宁？琳自放兵作田，为
国御捍，若警急动静相知，孰若远弃岭南，相去万里，
一日有变，将欲如何？琳非愿长坐荆南，正以国计如
此耳。”膺然其言，不敢启故，遂率其众镇岭南。梁元为
魏围逼，乃征琳赴援，除湘州刺史。琳师次长沙，知魏
平江陵，已立梁王察，乃为梁元举哀，三军缟素，遣别
将侯平率舟师攻梁。琳屯兵长沙，传檄诸方，为进趋

指麾。琳遣将讨之，不克，又师老兵疲，不能进，乃遣使
奉表诣齐，并献驯象。又使献款于魏，求其妻子，亦称
臣于梁。陈霸先既杀王僧辩，推立敬帝，以侍中司空
征琳，不从命，乃大营楼舰，将图义举。琳将帅各乘一
舰，每行战舰以千数，以野猪为名。陈武帝遣将侯安
都、周文育等诛琳，乃受梁禅。安都叹曰：“我其败乎？师
无名矣。”逆战于沌口，琳乘平肩舆，执钺而麾之，禽安
都、文育，其馀无所漏，惟以周铁虎一人背恩，斩之。锁
安都、文育，寘琳所坐舰中，令一阉竖监守之。琳乃移
湘州军府就郢城，带甲十万，练兵于白水浦。琳巡军
而言曰：“可以为勤王之师矣，温太真何人哉！”江南渠
帅熊昙朗、周迪怀贰，琳遣李孝钦、樊猛与余孝顷同
讨之。三将军败，并为敌所囚，安都、文育等尽逃还建
业初，魏克江陵之时，永嘉王庄年甫七岁，逃匿人家。
后琳迎还湘中，卫送东下。及敬帝立，出质于齐，《语》纳
庄为梁主。文宣遣兵援送，仍遣兼中书令李《𫘦𬳿》册
拜琳为梁丞相、都督中外诸军、录尚书事。舍人羊悫、
游诠之等赍玺书江表宣劳，自琳以下，皆有颁赐。琳
乃遣兄子叔宝率所部十州刺史子弟赴邺，奉庄纂
梁祚于郢州。庄授琳侍中、使持节、大将军、中书监，改
封安城郡公，其馀并依齐朝前命。及陈霸先即位，琳
乃辅庄次于濡须口。齐遣扬州道行台慕容俨率众
临江，为其声援。陈遣安州刺史吴明彻江中夜上，将
袭湓城。琳遣巴陵太守任忠大败之，明彻仅以身免。
琳兵思东下，陈遣司空侯安都等拒之。侯瑱等以琳
军方盛，引军入芜湖避之。时西南风忽至，琳谓得天
道，将直取扬州，侯瑱等徐出芜湖蹑其后。比及兵交，
西南风翻为瑱用，琳兵放火燧以掷船者，皆反烧其
船。琳船舰溃乱，兵士投水死十二三，其馀皆弃船上
岸，为陈军所杀殆尽。初，琳命左长史袁泌、御史中丞
刘仲威同典兵侍卫庄，及军败，泌遂降陈，仲威以庄
投历阳，琳寻与庄同降邺都。孝昭帝遣琳出合肥，鸠
集义故，更图进取。琳乃缮舰，分遣招募，淮南伧楚，皆
愿戮力。陈合州刺史裴景晖，琳兄珉之婿也，请以私
属导引齐师。孝昭委琳与行台右丞卢潜率兵应赴，
沉吟不决。景晖惧事泄，挺身归齐。孝昭赐琳玺书，令
镇寿阳，其部下将帅，悉听以行。乃除琳骠骑大将军、
开府仪同三司、扬州刺史，封会稽郡公，又增兵仗，兼
给铙吹。琳水陆戒严，将观衅而动。属陈氏结好于齐，
使琳更听后图。琳在寿阳，与行台尚书卢潜不协，更
相是非，被召还邺，武成置而不问。除沧州刺史。后以
琳为特进、侍中。所居屋脊，无故剥破，出赤蛆数升，落
地化为血，蠕蠕而动。又有龙出于门外之地，云雾起，
昼晦。会陈将吴明彻来寇，帝敕领军将军尉破胡等
出援秦州，令琳共为经略。琳谓所亲曰：“今太岁在东
南，岁星居斗牛分，太白已高，皆利为客，我将有丧。”又
谓破胡曰：“吴兵甚锐，宜长策制之，慎勿轻斗。”破胡不
从，遂战，军大败，琳单马突围，仅而获免。还至彭城，帝
令便赴寿阳，并许召募。又进封琳巴陵郡王。陈将吴
明彻进兵围之，堰淝水灌城，而皮景和等屯于淮西，
竟不赴救。明彻昼夜攻击，城内水气转侵，人皆患肿，
死病相枕。从七月至十月，城陷被执，百姓泣而从之。
吴明彻恐其为变，杀之城东北二十里，时年四十八，
哭者声如雷。有一叟以酒脯来，号酹尽哀，收其血怀
之而去，传首建康，悬之于市。琳故吏梁骠骑府仓曹
参军朱玚，致书陈尚书仆射徐陵，求琳首曰：“窃以朝
市迁贸，传骨梗之风；历运推移，表忠贞之迹。故典午
将灭，徐广为晋家遗老；当涂已谢，马孚称魏室忠臣。
用能播美于前书，垂名于后世。梁故建宁公琳，洛滨
馀胄，沂州旧族，立功代邸，效绩中朝。当离乱之辰，摠
方伯之任。尔乃轻躬殉主，以身许国，实追踪于往彦，
信踵武于”前修。而天厌梁德，上思匡继，徒蕴包胥之
念，终遘苌弘之眚洎。王业光启，鼎祚有归，于是远迹
山东，寄命河北，虽轻旅臣之叹，犹怀客卿之礼。感兹
知己，忘此捐躯。至使身殁九泉，头行千里。诚复马革
裹尸，遂其生平之志；原野暴骸，会彼人臣之节。然身
首异处，有足悲者，封树靡卜，良可怆焉。玚早簉末席，
降薛君之吐握，荷魏公之知遇。是用霑巾雨袂，痛可
识之颜；回肠疾首，切犹生之面。伏惟圣恩博厚，明诏
爰发，赦王经之哭，许田横之葬。玚虽刍贱，窃亦有心。
琳经莅寿阳，颇存遗爱；曾游江右，非无馀德。比肩东
阁之吏，继踵西园之宾，愿归彼境，还修窀穸。庶孤坟
既筑，或飞衔土之燕；丰碑式树，“时留堕泪之人。近故
旧王绾等已有论牒，仰蒙制议，不遂所陈。昔廉公告
逝，即淝川而建茔域；孙叔云亡，仍芍陂而植楸槚。由
此言之，抑有其例。不使寿春城下，唯传报葛之人；沧
州岛上，独有悲田之客。昧死陈祈，伏待刑宪。”陵嘉其
志节。又明彻亦数梦琳求首，并为启陈主而许之。仍
与开府仪同主簿刘韶慧等持其首还于淮南，权瘗
八公山侧，义故会葬者数千人。玚等乃问道北归，别议迎接。寻有扬州人茅知胜等五人密送葬柩达于
邺。赠十五州诸军事、扬州刺史、侍中、特进、开府、录尚
书事，谥曰“忠武王。”葬给辒辌车。琳体貌闲雅，立发委
地，喜怒不形于色。虽无学业，而强记内敏，军府佐吏
千数，皆识其姓名。刑罚不滥，轻财爱士，得将卒之心。
少任将帅，屡经丧乱，雅有忠义之节。虽本图不遂，邺
人亦以此重之，待遇甚厚。及败，为陈车所执，吴明彻
欲全之，而其下将领，多琳故吏，争来致请，并相资给。
明彻由此忌之，故及于难。当时田夫野老，知与不知，
莫不为之歔欷流泣。观其诚信感物，“虽李将军之恂
恂善诱，殆无以加焉。”琳十七子。长子敬在齐袭王爵，
武平永通直常侍。第九子衍，隋开皇中开府仪同三
司，大业初卒于渝州刺史。